หุ้น “การบิน-ท่องเที่ยว-โรงแรม” ร่วงหนัก วิตกเลื่อนเปิดปท. หลังยอด “โควิด” พุ่งต่อเนื่อง
หุ้น "การบิน-ท่องเที่ยว-โรงแรม” ร่วงหนัก วิตกเลื่อนเปิดปท. หลังยอด “โควิด” พุ่งต่อเนื่อง
7 เม.ย. 2564

ผู้สื่อข่าวรายงานว่า ราคาหุ้นในกลุ่มสายการบิน-ท่องเที่ยว-โรงแรม ต่างปรับตัวลดลงกันถ้วนหน้า โดยเมื่อเวลา 10.16 น. หุ้นบริษัท เอเชีย เอวิเอชั่น จำกัด (มหาชน) หรือ AAV ลบ 3.57% มาอยู่ที่ 2.70 บาท ลดลง 0.10 บาท มูลค่าซื้อขาย 74.12 ล้านบาท
ด้านราคาหุ้นบริษัท ท่าอากาศยานไทย จำกัด (มหาชน) หรือ AOT ลบ 2.56% มาอยู่ที่ 66.50 บาท ลดลง 1.75 บาท มูลค่าซื้อขาย 394.16 ล้านบาท
ส่วนราคาหุ้น บริษัท การบินกรุงเทพ จำกัด (มหาชน) หรือ BA ลบ 4.27% มาอยู่ที่ 7.85 บาท ลดลง 0.35 บาท มูลค่าซื้อขาย 16.24 ล้านบาท
ขณะที่ราคาหุ้นในกลุ่มท่องเที่ยว-โรงแรม เมื่อเวลา 10.20 น. พบว่า ราคาหุ้นบริษัท โรงแรมเซ็นทรัลพลาซา จำกัด (มหาชน) หรือ CENTEL ลบ 2.92% มาอยู่ที่ 33.25 บาท ลดลง 1.00 บาท มูลค่าซื้อขาย 50.96 ล้านบาท
ราคาหุ้นบริษัท ดิ เอราวัณ กรุ๊ป จำกัด (มหาชน) ERW ลบ 3.59% มาอยู่ที่ 4.30 บาท ลดลง 0.16 บาท มูลค่าซื้อขาย 41.16 ล้านบาท
ส่วนราคาหุ้นบริษัท เอส โฮเทล แอนด์ รีสอร์ท จำกัด (มหาชน) หุ้น SHR ลบ 3.85% มาอยู่ที่ 3.00 บาท ลดลง 0.12 บาท มูลค่าซื้อขาย 17.49 ล้านบาท
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ฯ ศบค.พบผู้ติดเชื้อโควิดรายใหม่วันจันทร์มากถึง 194 ราย วานนี้เพิ่มอีก 250 ราย กังวลสงกรานต์จะยิ่งเพิ่มผู้ติดเชื้อ และยังต้องติดตามมาตรการเปิดประเทศให้นักท่องเที่ยวต่างชาติ หลังผู้ติดเชื้อไทยสูงขึ้นรวดเร็ว กระทบต่อหุ้นกลุ่มเดินทาง-ท่องเที่ยว
ด้านรมว.สาธารณสุข กล่าวถึงกรณีเกิดการระบาดของโควิด-19 ในสถานบันเทิงว่า กรมควบคุมโรค รายงานข้อมูลการติดเชื้อจากสถานบันเทิงมีตัวเลขค่อนข้างสูง ดังนั้นเพื่อความปลอดภัยของประชาชน จะต้องเสนอมาตรการที่มีความเข้มข้นต่อที่ประชุมศูนย์บริหารสถานการณ์โควิด-19 (ศบค.) อาจถึงขั้นเสนอให้ปิดสถานบันเทิงในพื้นที่เสี่ยง หรือมีมาตรการที่มากกว่านั้น เพราะหากติดเชื้อในพื้นที่หนึ่ง แต่บางพื้นที่ยังเปิดอยู่ ก็อาจจะเกิดการเคลื่อนย้ายของคน ซึ่งจะควบคุมได้ยาก
ขณะที่ฝ่ายวิจัยมองผลกระทบ ระยะนี้ต้องติดตามจำนวนผู้ติดเชื้อรายใหม่อย่างใกล้ชิด เพราะมีผลกระทบต่อบรรยากาศการลงทุนของภาพรวมใน SET รวมทั้งจะมีผลต่อหลักทรัพย์ในกลุ่มเดินทาง-ท่องเที่ยว สนามบิน สายการบิน และโรงแรม เพราะหากการเปิดประเทศต้องเลื่อนออกไป ก็จะมีผลกระทบทางลบ